Document ID: 32005D0344

KOMISIJAS LĒMUMS
(2005. gada 23. marts),
ar ko nosaka ekoloģiskos kritērijus Kopienas ekomarķējuma piešķiršanai universālajiem tīrīšanas līdzekļiem un sanitāro labierīcību tīrīšanas līdzekļiem
(izziņots ar dokumenta numuru K(2005) 1028)
(Dokuments attiecas uz EEZ)
(2005/344/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā 2000. gada 17. jūlija Eiropas Parlamenta un Padomes Regulu (EK) Nr. 1980/2000 par pārskatīto ekoetiķetes (ekomarķējuma) piešķiršanas programmu (1), un jo īpaši tās 6. panta 1. punkta otro apakšpunktu,
pēc apspriešanās ar Eiropas Savienības Ekomarķējuma komiteju,
tā kā:
(1)
Atbilstoši Regulai (EK) Nr. 1980/2000 Kopienas ekomarķējumu var piešķirt ražojumam, kam ir īpašības, kuru dēļ tas var būtiski uzlabot galvenos vides aspektus.
(2)
Regulā (EK) Nr. 1980/2000 paredzēts, ka atbilstoši ražojumu grupām jānosaka īpaši ekomarķējuma kritēriji, pamatojoties uz Eiropas Savienības Ekomarķējuma komitejas izstrādātajiem kritērijiem.
(3)
Tajā arī paredzēts ekomarķējuma kritērijus, kā arī ar tiem saistītās vērtēšanas un pārbaudes prasības pārskatīt laikus pirms katrai ražojumu grupai noteikto kritēriju spēkā esamības termiņa beigām.
(4)
Lai ņemtu vērā zinātnisko un tirgus attīstību, ir lietderīgi pārskatīt Komisijas 2001. gada 27. jūnija Lēmumu 2001/523/EK, ar ko nosaka ekoloģiskos kritērijus Kopienas ekomarķējuma piešķiršanai universālajiem tīrīšanas līdzekļiem un sanitāro labierīcību tīrīšanas līdzekļiem (2).
(5)
Turklāt, lai precizētu tīrīšanas līdzekļus logu ikdienas tīrīšanai, ko uzskata par universāliem tīrīšanas līdzekļiem, nevis līdzekļiem, kas ir paredzēti īpašai izmantošanai tīrīšanā, ir nepieciešams grozīt šajā lēmumā noteikto ražojumu grupas definīciju.
(6)
Tāpēc skaidrības labad Lēmums 2001/523/EK ir jāaizstāj.
(7)
Pārskatītajiem ekoloģiskajiem kritērijiem ir jābūt spēkā četrus gadus.
(8)
Tāpēc pieteikuma iesniedzējiem, kuru ražojumiem pirms šā lēmuma paziņošanas datuma ir bijis piešķirts ekomarķējums vai kuri ir iesnieguši pieteikumu ekomarķējuma saņemšanai pirms šā datuma, ir piešķirams pārejas periods, ne ilgāks par divpadsmit mēnešiem, lai viņiem pietiktu laika minētos ražojumus pielāgot tā, lai tie atbilstu pārskatītajiem kritērijiem un prasībām.
(9)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota atbilstoši Regulas (EK) Nr. 1980/2000 17. pantam,
IR PIEŅĒMUSI ŠO LĒMUMU.
1. pants
Ražojumu grupu “universālie tīrīšanas līdzekļi un sanitāro labierīcību tīrīšanas līdzekļi” iedala šādās divās apakšgrupās:
a)
universālie tīrīšanas līdzekļi: mazgāšanas līdzekļi, kas paredzēti grīdu, sienu, griestu, logu un citu fiksētu virsmu ikdienas tīrīšanai un kas pirms lietošanas tiek izšķīdināti vai atšķaidīti ūdenī. Universālo tīrīšanas līdzekļu ūdens saturam ir jābūt ≤ 90 masas %;
b)
logu tīrīšanas līdzekļi: īpaši universālie tīrīšanas līdzekļi, kas ir paredzēti logu ikdienas tīrīšanai un kas pirms lietošanas ir vai nu atšķaidīti ūdenī vai arī tiek lietoti neatšķaidītā veidā. Visu logu tīrīšanas līdzekļu ūdens saturam ir jābūt ≤ 95 masas %;
c)
sanitāro labierīcību tīrīšanas līdzekļi: mazgāšanas līdzekļi, kas paredzēti netīrumu un/vai nogulšņu aizvadīšanai, arī beržot, sanitārajās labierīcībās, piemēram, veļas mazgātavās, vannas istabās, dušās, tualetēs un virtuvēs. Visu sanitāro labierīcību tīrīšanas līdzekļu ūdens saturam ir jābūt ≤ 90 masas %.
Pirmā punkta c) punktā minētajā apakšgrupā neiekļauj šādus ražojumus:
a)
ražojumi, ko automātiski lieto, noskalojot tualeti, piemēram, “pašdozējošie izstrādājumi”, tostarp tualetes bloki;
b)
izstrādājumi, ko lieto tualetes rezervuārā;
c)
ražojumi, kuriem nav citas tīrošas iedarbības, kā vien kalcija karbonāta (kaļķakmens nogulšņu) aizvadīšana;
d)
dezinficējošie līdzekļi.
Īpašiem tīrīšanas mērķiem paredzēti ražojumi, piemēram, plīts tīrīšanas līdzekļi, grīdu kodināšanas līdzekļi, grīdu vaski, kanalizācijas cauruļu tīrīšanas līdzekļi utt. šajā ražojumu grupā nav iekļauti.
Ražojumu grupa attiecas uz ražojumiem, kas ir paredzēti gan lietošanai mājas apstākļos, gan arī profesionālai izmantošanai.
2. pants
Lai universālajiem tīrīšanas līdzekļiem un sanitāro labierīcību tīrīšanas līdzekļiem saskaņā ar Regulu (EK) Nr. 1980/2000 piešķirtu Kopienas ekomarķējumu, tiem jāietilpst ražojumu grupā “universālie tīrīšanas līdzekļi un sanitāro labierīcību tīrīšanas līdzekļi” un jāatbilst šā lēmuma pielikumā izklāstītajiem ekoloģiskajiem kritērijiem.
3. pants
Ražojumu grupas “universālie tīrīšanas līdzekļi un sanitāro labierīcību tīrīšanas līdzekļi” ekoloģiskie kritēriji, kā arī saistītās novērtēšanas un pārbaudes prasības ir spēkā līdz 2008. gada 31. decembrim.
4. pants
Administratīviem mērķiem ražojumu grupai “universālie tīrīšanas līdzekļi un sanitāro labierīcību tīrīšanas līdzekļi” piešķir kodu 020.
5. pants
Lēmumu 2001/523/EK atceļ.
6. pants
Ekomarķējumus, kas ir piešķirti pirms šā lēmuma paziņošanas datuma, saistībā ražojumiem, kas ietilpst ražojumu grupā “universālie tīrīšanas līdzekļi un sanitāro labierīcību tīrīšanas līdzekļi”, drīkst izmantot līdz 2006. gada 31. martam.
Ražojumu grupai “universālie tīrīšanas līdzekļi un sanitāro labierīcību tīrīšanas līdzekļi” piederīgajiem izstrādājumiem, par kuriem pirms šā lēmuma paziņošanas datuma iesniegti pieteikumi ekomarķējuma saņemšanai, ekomarķējumu var piešķirt saskaņā ar Lēmumu 2001/523/EK. Šādos gadījumos marķējumu drīkst izmantot līdz 2006. gada 31. martam.
7. pants
Šis lēmums ir adresēts dalībvalstīm.
Briselē, 2005. gada 23. martā

Labels: 3
1
15